
Skandaler i Charleston

Skandaler i Charleston er en fengende miniserie der sørstatssjarm møter brennhet romantikk. La deg rive med av småbyhemmeligheter og intriger når skandaløse hemmeligheter truer med å komme frem i lyset. Denne miniserien inviterer deg inn i en verden der lidenskap og skandaler alltid ulmer rett under overflaten. Dette er første bok i miniserien.

 


Prolog

Everly Briggs sørget for å gi inntrykk av at hun lyttet medfølende da London McCaffrey fortalte om problemene sine. De deltok på nettverksarrangementet Beautiful Women Taking Charge, der Poppy Hart, motivasjonsforedragsholder og eier av Hart Success Counseling, holdt hovedinnlegget.

«Og han sa ikke hvorfor han brøt forlovelsen?» Everly lot som om hun var forferdet, selv om hun egentlig allerede visste alt om Londons mislykkede romanse med den profesjonelle baseballspilleren Linc Thurston.

London presset de korallrøde leppene sammen til en tynn strek mens hun ristet på hodet. «Han påstår at han ikke er klar til å gifte seg, men vi har vært forlovet i to år.»

Everly forsøkte å skjule motviljen mot Londons affekterte sørstatsdialekt. Den vakre kvinnen med det silkeglatte, blonde håret og de dyre klærne var opprinnelig fra Connecticut, og det gjorde henne til en outsider her i Charleston.

«Tror du han var utro mot deg?» spurte Zoe Crosby sint.

London fingret med perlekjedet sitt mens hun tenkte på dette. «Ja, jeg antar at det er en mulighet. Han reiser mer enn halve året med laget og bor i Texas i løpet av sesongen.»

«Og du vet jo hvordan kvinner elsker profesjonelle idrettsutøvere», sa Zoe. «Min tidligere svoger er racerbilsjåfør, og kvinner er ute etter ham hele tiden.»

«Disse mennene har ingen rett til å behandle oss så dårlig», sa Everly. Hver av de tre kvinnene hadde fortalt en historie om hvordan de hadde blitt krenket av en rik og mektig mann. «Vi må hevne oss på dem alle sammen. Linc, Tristan og Ryan. De må alle få seg en lærepenge.»

«Selv om tanken er tiltalende, kan jeg ikke se for meg å ta hevn på Linc uten at det går galt», sa London.

«Hva godt ville det gjøre for noen av oss? Alt vi prøver på, vil bare få oss til å fremstå i et dårlig lys», sa Zoe.

«Ikke hvis vi går etter hverandres menn.» Everly så på de andre med et listig smil. «Tenk på det. Hvem ville noen gang koble oss sammen? Jeg går etter Linc. London går etter Tristan. Og Zoe, du går etter Ryan.»

«Når du sier ’gå etter’», sa Zoe nølende, «hva tenker du på da?»

«Vi kommer ikke til å skade dem fysisk», sa Everly og lo. «Men det er ingen grunn til at vi ikke skulle kunne ødelegge en forretningsavtale eller rote til deres nåværende forhold. Vi har alle vært offer for en hensynsløs mann. Og likevel er vi sterke, handlekraftige kvinner. Er det ikke på tide at vi oppfører oss som det?»

London begynte å nikke sammen med Zoe. «Jeg liker tanken på å slå tilbake mot Linc. Han fortjener å føle litt av den smerten og ydmykelsen jeg har opplevd siden forlovelsen vår tok slutt.»

Zoe lente seg fremover. «Jeg er også med.»

«Fantastisk. Nå skal dere høre hva jeg synes vi skal gjøre  …»

Han måtte sparke Claire.

Lincoln Thurston åpnet munnen for å gjøre nettopp det da hun satte morgensmoothien hans med grønnkål, proteinpulver og blåbær på benken ved siden av treningsbagen hans. Så sendte hun ham et smil som var så søtt at han ikke kunne gjøre annet enn å smile tilbake.

Han var besatt av den vakre, unge kvinnen som laget mat og gjorde rent for ham. I løpet av det året som var gått siden han hadde ansatt henne, hadde det blitt stadig vanskeligere å unngå å tenke på henne på en viss måte. Derfor kunne han absolutt ikke ha henne boende i huset sitt en dag til.

Likevel følte han seg ansvarlig for hennes ve og vel på samme måte som for moren og søsteren. Claire var nesten fem tusen kilometer unna familien sin, og mannen hennes hadde blitt drept i Afghanistan to år tidligere. Dessuten, hva skulle han oppgi som grunn? Hun lagde deilig mat og holdt huset hans i Charleston i perfekt orden. Og hun var mer enn hushjelpen hans. Hun brydde seg om ham. Ham. Linc Thurston, den vanlige fyren. Ikke Linc Thurston, baseballspilleren eller mangemillionæren eller den nylig single og svært ettertraktede ungkaren.

Linc ristet raskt på hodet. Han måtte slutte å tenke på Claire som om hun betydde noe for ham. Det hadde allerede vist seg å være ødeleggende for kjærlighetslivet hans, og det hadde fått ham til å bryte forlovelsen.

Ikke at det var rettferdig å klandre Claire. Det var forfriskende at hun ikke var ute etter å forføre ham, men en del av ham ønsket likevel at forførelse var målet hennes. Han ville faktisk ikke hatt noe imot det.

Linc var vant til at kvinner kastet seg over ham. Ikke engang forlovelsen hans hadde stoppet dem. Da han var tjueseks, hadde han solt seg i oppmerksomheten. Nå, som trettitreåring, med bare ett år igjen av kontrakten, ville han slå seg til ro med kone og barn. Eller det hadde vært planen, helt til han revurderte følelsene sine for London McCaffrey og innså at han ikke var forelsket i henne.

Så hva var det med Claire som opptok ham?

«Mamma.»

«Hvor er klærne dine?» utbrøt Claire da den to år gamle datteren hennes kom inn på kjøkkenet uten klær og løp mot Linc. Han tok henne i armene og snurret henne rundt. Hun var en liten hjerteknuser som hadde snodd ham rundt fingeren fra første gang de møttes. Honey hvinte av fryd, og han smilte.

«Jeg vet ikke hva det er med dette barnet som gjør at hun ikke klarer å beholde klærne på», sa Claire oppgitt.

«Kanskje hun tar etter moren sin?» Hadde han nettopp sagt det? De skjødesløse ordene fikk Claire til å rødme. «Jeg mener ikke at du ikke kan beholde klærne på», skyndte han seg å legge til. «Det er bare noe folk sier. Jeg mener, om barn som tar etter foreldrene sine.»

«Det var en lettelse», sa Claire. «Jeg trodde kanskje overvåkningskameraene fanget meg da jeg nakenbadet i forrige uke.»

Det fantes ingen overvåkningskameraer, og Claire ville aldri ta av seg klærne og gli naken ned i bassenget hans. Derfor kunne hun spøke om det. Til tross for den provoserende spøken var Claire en meget ordentlig og anstendig enke på tjuesju år, som fortsatt gikk med gifteringen sin. Hun var tydeligvis ikke kommet over mannen sin, en helt som hadde dødd to år tidligere da en selvmordsbomber angrep militærkonvoien hans.

«Jeg får vel gå og se på videoen, hvilken dag kan det ha vært?»

«Jeg kommer ikke til å fortelle deg det.» Smilet hennes var ikke flørtende, bare et vanlig smil. «Det gir deg noe å gjøre mens jeg støvsuger ovenpå.»

Hun behandlet ham som en blanding av en storebror og en gammel onkel som alle var glade i. Det var hans feil. Da han ansatte henne for et år siden, hadde han satt tonen for forholdet deres, og ønsket – nei, trengte – noen i livet sitt som han kunne være seg selv sammen med. Det var noe av grunnen til at hun hadde krøpet inn under huden hans. Han fortalte henne ting han ikke fortalte noen andre. Hun var den eneste personen som hadde hørt alle hans mørkeste tanker, hans tvil, hans hemmeligheter.

Bortsett fra på ett område: følelsene han hadde fått for henne.

Og hun hadde fortalt ham om oppveksten i San Francisco og om hvordan hun hadde møtt mannen sin. Øynene hennes lyste når hun snakket om ham, og de ble blanke av tårer når hun snakket om hvordan Honey måtte vokse opp uten å kjenne faren sin. Claire var ikke en kvinne som elsket lett og så gikk videre.

Hvordan kunne han utnytte noen på den måten? En alenemor som ikke hadde noen å ty til hvis hun mistet både jobben og boligen.

Han var kanskje ikke verdens beste fyr – det kunne London skrive under på – men det var noen grenser han ikke ville overskride. Og å forføre Claire var en av dem.

*

Claire fikk vondt i hjertet da hun så Linc sammen med Honey. Siden han brøt forlovelsen med London, hadde det blitt vanskeligere og vanskeligere å la være å fantasere om at hun og Honey skulle bli en del av Lincs familie. Når dagdrømmene var på sitt sterkeste, tok hun på seg gummihanskene og vasket badet hans.

«Hva er planene dine for i dag?» spurte han og la Honey inntil brystet sitt.

Den lille jenta klappet ham på kinnet med en lubben hånd og kurret til ham. Men Lincs knallblå øyne forble fokusert på Claire, og det faste blikket hans fikk temperaturen hennes til å stige.

Claire så for seg reaksjonen til moren hans, og det kjølte henne raskt ned. Bettina var en ekte sørstatsskjønnhet fra en gammel slekt, og hun gikk sjelden glipp av en anledning til å nevne det. Å ha en stamtavle i denne byen var ikke ensbetydende med å ha penger. Selv om Bettinas familie hadde mistet mye av formuen sin på 1930-tallet, hadde ikke hennes sosiale status sunket, noe som gjorde det urealistisk at hun ville akseptere Claire som et passende parti for sønnen sin.

«Claire?» Lincs dype stemme rev henne ut av tankene.

«Unnskyld, jeg tenkte på alt jeg må gjøre i dag.»

«Hva om jeg tar meg av Honey, så blir du raskere ferdig?» Han kilte Honey, noe som utløste en henrykt fnising.

Claire ristet på hodet. Det var ikke profesjonelt å la sjefen leke barnepike, men i løpet av de månedene hun hadde jobbet for Linc, hadde grensen mellom arbeidsgiver og venn blitt stadig mer utydelig.

«Det trenger du ikke å gjøre», sa hun. «Jeg kan ta meg av alt.»

Men slik de to kom overens, var det fristende å overlate Honey i Lincs varetekt. Og Claire hadde andre bekymringer. Nå som Jasper var død, kom Honey til å vokse opp uten en far. Claire ville at datteren skulle kjenne en god mann, men hun kunne ikke la det være Linc. Dessuten var hun redd for at Honey ville bli knyttet til ham på måter hun ikke burde. Hva ville skje når Linc giftet seg og fikk egne barn? Hvor forvirret ville ikke Honey bli når barna hans tok all oppmerksomheten hans og han ikke lenger hadde tid til henne?

«Jeg kunne trenge selskap», fortsatte Linc.

Claire åpnet munnen for å nekte nok en gang, men noe i oppførselen hans stoppet henne. Etter at han brøt forlovelsen med den utrolig vakre og suksessrike London, hadde han oppført seg annerledes. Det var som om han hadde mistet litt av sin kjepphøyhet, noe som var merkelig siden hun visste at det var han som hadde gjort det slutt. Kanskje Linc hadde bestemt seg for at det hadde vært en tabbe.

London hadde allerede gjort seg bemerket på sosietetssidene etter å ha blitt sett sammen med racerbilsjåføren Harrison Crosby. Claire ville ikke bli overrasket om Linc var litt sjalu.

«Hvis jeg husker riktig», fortsatte Claire, «skal du spise lunsj med moren din i dag.»

Linc skar en grimase. «Jeg har ikke glemt det.»

Han tok bagen sin og snudde seg for å gå. Før han rakk å ta mer enn to skritt, kremtet Claire og holdt opp smoothien. Han skar en grimase, men tok imot den. Hun visste ikke hva han puttet i seg når han var borte fra Charleston, men så lenge han var i hennes varetekt, sørget hun for at han spiste sunt.

Han tok en liten slurk. «Jøss! Denne smaker faktisk godt.»

Claire smilte for seg selv da han gikk ut. Så ristet hun seg fri fra fortryllelsen og bar datteren inn i rommet ved siden av kjøkkenet, der Honey hadde tatt av seg klærne tidligere. Rommet var fylt med bøker og leker for å holde den lille opptatt mens Claire arbeidet på kjøkkenet.

Da Honey hadde fått på seg klærne, satte Claire henne i en barnestol ved kjøkkenbordet. Sollyset skinte over toåringens lysebrune hår og fikk de grønne øynene til å glitre. Hun hadde farens farger. Claires svarte hår og brune øyne var overhodet ikke representert. Det eneste avtrykket hun hadde satt på datteren, var hennes spinkle kroppsbygning.

Mens smårollingen spiste blåbærvaffel og bananskiver, skrev Claire en handleliste. Linc hadde bestemt seg for å holde middagsselskap på lørdag. Det var første gang han inviterte til middag siden forlovelsen med London tok slutt. Da de var sammen, hadde sosietetsdamen foretrukket å holde alle selskapene sine i herskapshuset sitt. London hadde alltid gjort det klart at hun tvilte på Claires erfaring og raffinement når det gjaldt å gjennomføre et Charleston-verdig arrangement. På overflaten hadde London gjort rett i å dømme Claire på denne måten. Hennes oppvekst i San Francisco var ganske langt fra den pomp og prakt som hersket i Charleston.

Men Claire lagde fantastisk god mat. Det sa alle som hadde smakt maten hennes. Det var faktisk på grunn av hennes kulinariske ferdigheter at hun hadde vikariert for Bettinas hushjelp under en damelunsj og til slutt fått jobben hos Linc.

Så snart Honey var ferdig med frokosten, kledde Claire henne i et nydelig antrekk hun hadde funnet i en bruktbutikk, og dro til den lokale gourmetbutikken med listen sin. Menyen krevde flere spesialingredienser, og Claire visste at hun ville finne alt hun trengte der.

Mens hun handlet, holdt hun Honey opptatt med å øve på fargene sine.

«Hvilken farge har denne?» spurte Claire og viste henne en eske med makaroni.

«Grønn», jublet Honey og klappet i hendene, tydelig fornøyd med seg selv.

«Ja, det stemmer. Den er grønn.» Hun ga datteren et smellkyss på kinnet, noe som fikk henne til å fnise.

«Hun er jo en smart liten jente.»

Claire snudde seg og så en vakker kvinne i begynnelsen av trettiårene med knallgrønne øyne og mørkeblondt hår. Hun hadde perfekt hud, fyldige lepper, og sminken så profesjonell ut.

«Takk skal du ha. Hun lærer ting så fort», sa hun og smilte stolt. «Hun teller allerede til femti og kan ABC-en sin.»

«Du verden. Hvor gammel er hun?»

«Hun fylte to år forrige måned.»

Kvinnen så passelig imponert ut. «Du må jobbe mye med henne.»

«Jeg er hjemme med henne hele dagen, så det gjør virkelig en forskjell.»

Kvinnens blikk flakket til det enkle gullbåndet på Claires venstre hånd. Statusen hennes ble avslørt av den ringen. Claire skjøv irritasjonen til side. Hun var hushjelp. Hun burde ikke bekymre seg for hvordan andre oppfattet henne. Likevel sved det litt hver gang hun skimtet forakt i noens øyne.

Men det var ikke annet enn vennlig interesse i kvinnens ansiktsuttrykk. «Jeg vedder på at du leser for henne hele tiden.»

«Det gjør jeg. Hun elsker bøker.» Claire strålte mot Honey, og innså hvor mange minner fra hennes egen barndom som handlet om at moren leste for henne. «Har du barn?»

«Nei. Jeg er ikke gift.» Kvinnen sukket. «Selv om jeg elsker barn, er jeg ikke sikker på om jeg egner meg til å være mor.»

«Det er ikke alltid like lett.»

Kvinnen kvitterte for bemerkningen med et svakt smil. «Jeg heter Everly Briggs.»

«Hyggelig å møte deg, Everly. Jeg er Claire Robbins, og dette er datteren min, Honey.»

«Det er en interessant samling ingredienser du har der, Claire», sa hun og lot blikket vandre over innholdet i handlevognen hennes. «Hva skal du lage?»

Claire smilte og krysset av menyen hun hadde grublet over i nesten en hel uke. «Kamskjell med potetpannekaker og kaviarsaus. Braiserte lammeskanker med grønnsakspuré. Og stekt bittergrønt med ristede rødbeter og krydrede pekannøtter. Og til dessert en granateple-sjokoladekake.»

For hvert menypunkt hun ramset opp, ble kvinnens øyne større. «Det er ganske imponerende. Hva er anledningen?»

«Arbeidsgiveren min er vert for et middagsselskap.»

«Hvem kan det være? Jeg må få tak i en invitasjon. Det høres deilig ut.»

Everly fyrte av spørsmålet så ubekymret at Claire svarte før hun hadde tenkt over om hun burde gjøre det. «Lincoln Thurston.»

Kvinnens vennlige væremåte gjennomgikk en liten forvandling da hun nevnte Lincs navn. «Å.» Smilet hennes ble litt stramt. «Nå har jeg virkelig lyst til å komme på festen. Jeg har hørt at han er singel for tiden.»

«Eh … ja.»

Claire ønsket at hun hadde holdt munn og skulle til å gå videre, men den fremmede holdt fast i handlevognen og hindret Claire i å gå noe sted.

«Jeg skal ha noen venner på besøk neste uke og vil gjerne leie deg til å lage maten til festen min.»

«Jeg skulle gjerne, men jeg kan ikke. Da jeg sa at jeg jobbet for Linc …» Claire forbannet sin tidligere tabbe. I et øyeblikk hadde hun sett beundringen i kvinnens øyne, og det hadde føltes fantastisk. «Jeg er ikke cateringfirmaet hans. Jeg er hushjelpen hans.»

«Å, så det er du som bor hos ham?»

Claire rynket pannen. «Ja.»

«Da er du kvinnen hele Charleston sladrer om.»

Da Linc kom hjem fra treningssenteret, sto ikke Claires bil i oppkjørselen. Hun hadde lagt siste hånd på menyen til middagsselskapet hans kvelden før, og var sannsynligvis ute og handlet inn det siste. Han gledet seg til at hun skulle lage mat til vennene hans. Hennes kulinariske ferdigheter var fantastiske. Han var faktisk overrasket over at hun ikke hadde begynt å jobbe på restaurant da hun flyttet til Charleston.

Linc satte treningsbagen sin på en barkrakk og lette i kjøleskapet etter noe som kunne dempe appetitten etter treningen. Claire hadde alltid snacks klar til ham. I dag var ikke noe unntak. Et raskt blikk på klokken bekreftet at han bare hadde en time igjen før moren ventet ham til lunsj. Han var sent ute på grunn av en improvisert handletur han hadde tatt på vei til treningssenteret. Da han forlot huset, hadde det slått ham at Claire hadde jobbet for ham i ett år. Han hadde glemt å markere jubileet i forrige uke, og bestemte seg for å rette opp feilen. Noen få hus unna treningssenteret lå en butikk som ble drevet av Theresa Owens, en venninne av søsteren Sawyer fra high school. Han hadde stukket innom for å kjøpe en liten gave.

Etter å ha spist et smørbrød med kalkun og sveitserost og en skål bær, lette Linc etter en penn for å signere kortet som skulle følge med gaven. Han hadde valgt et par sølvøreringer utsmykket med turkis, turmalin og opal.

Var det rart at han hadde kjøpt en så personlig gave til Claire? Han hadde vurdert kontanter eller et gavekort, men likte tanken på noe han hadde valgt ut til henne. Både moren og søsteren hans elsket å få glitrende øreringer og halskjeder. Da han var barn, hadde det vært lite penger til slike ting. Det ga ham en god følelse å kunne skjemme bort kvinnene i livet sitt. Og han visste at de satte pris på det.

Linc la igjen kortet og smykkeesken på bordet, der Claire garantert ville finne dem, og gikk ovenpå for å dusje og skifte. Moren forventet at han skulle komme hjem til henne presis klokken tolv og pent antrukket. Det hadde kanskje vært knapt med penger da moren var ung, men oppveksten hennes hadde vært rik på skikker fra sørstatene.

Lincs bestemor hadde klamret seg til minnene om rikdom og makt lenge etter at mannen hennes hadde solgt huset deres på South of Broad til en velstående herre «utenfra» – en mann som ikke hadde noen fortid i byen. For mange gamle Charleston-familier hadde det å holde tritt med privatskolepengene og det sosiale presset, samt de økte utgiftene til vedlikehold av de store historiske husene, betydd vanskelige valg.

Men til tross for den økonomiske nedturen hadde Lincs bestefar beholdt nok status til å holde familien flytende sosialt. Lincs mor hadde aldri gitt opp drømmen om å gjenreise familien til fordums storhet, selv ikke da ektemannen viste seg å ikke være mer økonomisk dyktig enn faren hadde vært, og underslagene hans førte til at myndighetene beslagla eiendommen og bankkontoene deres.

Så snart han hadde signert sin første proffkontrakt, hadde Linc derfor sørget for at moren fikk et hus i Charleston som kunne gi Bettina den samme komforten som moren hadde kjent fra oppveksten. Mills-Forrest House lå på King Street, sør for Broad. Huset var bygget i 1790, og Knox Smith hadde gjennomført en omfattende restaurering og renovering for å gi Bettina den beste blandingen av historisk sjarm og moderne funksjon.

Knox var Lincs beste venn. Han var eiendomsutvikler og hadde jobbet hardt for å bringe byen Charleston tilbake til sin fordums prakt. I tjueårene hadde de festet mye sammen.

Tjue minutter senere, da han kom inn i morens stue, ble Linc igjen slått av en bølge av takknemlighet over at han kunne gjøre dette for henne. Hun var i sitt rette element og holdt hoff fra en komfortabel lenestol ved peisen.

«God ettermiddag, mor. Du ser strålende ut i dag.» Linc gikk gjennom rommet og bøyde seg ned for å kysse Bettinas myke kinn.

Han ble sittende et øyeblikk og lukte inn rosenparfymen hennes, mens han smilte ved minnet om da han lå på fanget hennes da han var liten. Selv etter at søsteren hans kom til og la beslag på morens tid, sørget Bettina alltid for å gi sønnen en klem før han la seg.

«Selvsagt ser jeg strålende ut», svarte moren syrlig med glimt i øyet. «Jeg hadde en ansiktsbehandling i går som tok bort ti år.»

Hun klemte hånden hans og gjorde tegn til at han skulle sette seg. På sidebordet lå en sølvbjelle. Hun tok den opp og ringte kraftig med den. En tynn kvinne med gråsprengt hår dukket opp i døren til stuen.

Dolly hadde vært morens hushjelp i ti år, og de to kvinnene hadde utviklet et snerrende, passivt-aggressivt forhold som fungerte for dem. Selv om moren var fiendtlig innstilt til hushjelpen, var Linc sikker på at Bettina i all hemmelighet nøt den pågående kampen. Dolly på sin side var ikke uten ryggrad, og hun lot seg ikke pelle på nesen. Linc forsto ikke hvorfor hun ble værende.

«Linc trenger en martini», forkynte moren hans.

«Nei, takk skal du ha. Bare litt vann med kullsyre og lime.»

«Jeg tar en bourbon med is. Sørg for at du bruker de gode sakene.» Før Dolly var ute av hørevidde, snudde Bettina seg mot Linc. «Hun har gitt meg noe hun påstår er fra Gradys destilleri. Som om jeg ikke har drukket bourbon hele livet og ikke vet forskjellen.»

Grady var fetteren til Linc på morssiden. Nå som bourbon var blitt «gjenoppdaget» av massene, virket det som om trenden var at alle med litt penger klistret en etikett på et fat og kalte det «craft bourbon». Linc anså det meste av det som søppel. Men etter å ha deltatt på en av Gradys smakstester, hadde Linc blitt imponert nok til å støtte fetterens satsing. Så langt hadde Grady ikke gått konkurs, så Linc tenkte at fetteren måtte gjøre noe riktig.

«Fortell meg om middagsselskapet ditt i morgen kveld», sa Bettina og vendte de lyseblå øynene sine mot Linc. «Hvem er invitert?»

«De vanlige mistenkte. Knox, Sawyer, Austin, Roy, Grady og noen få andre. Vi blir tolv til sammen.»

Moren hans sperret opp øynene. «Har du invitert noen andre jenter enn søsteren din?» Bettina hadde vært ulykkelig da han ble sammen med London, og hun hadde blitt helt forferdet da de forlovet seg. Denne gangen visste han at hun hadde til hensikt å styre ham mot et mer passende valg, helst en ung kvinne med like dype røtter i Charleston som han selv.

«Hun har lovet å ta med seks venner, så det blir et jevnt antall.»

Moren hans hadde en egen evne til å utstråle misnøye uten å bevege noen av ansiktsmusklene. «Du kan ikke la din søsters tilfeldige venner bestemme over kjærlighetslivet ditt.»

«Jeg kan heller ikke la kjærlighetslivet mitt bli bestemt av min mors sosiale ambisjoner for meg.» Han smilte for å ta brodden av ordene.

Bettina viftet med hånden som om hun skremte bort en flue. «Du har en plikt overfor denne familien til å gifte deg godt og få barn som kan føre Thurston-navnet videre.»

Seriøst, mor?

Det var en gang, etter at Lincs far ble tatt for underslag og satt i fengsel i fem år, at Bettina hadde forbannet Thurston-navnet. Linc valgte klokelig nok å ikke påpeke dette overfor henne.

«Hvis du ikke letter på kravene, kommer jeg til å dø barnløs og alene.» Han fikk det til å høres ut som om han spøkte, men i virkeligheten var han ikke sikker på om han stolte på at han ville forelske seg i den rette kvinnen.

Se på feilen han hadde gjort med London. Han visste fortsatt ikke om det han hadde følt for henne var kjærlighet, eller om hun rett og slett hadde overbevist ham med sin skjønnhet, sin målbevisste personlighet og sitt konkurranseinstinkt.

De hadde møttes da han var i slutten av tjueårene og begynte å miste interessen for den endeløse karusellen av kvinner som gikk inn og ut av livet hans. Han hadde sett henne på et veldedighetsarrangement hun hadde organisert, og blitt tiltrukket av utseendet hennes. At hun også var velsignet med hjerne og ambisjoner, hadde slått an hos ham, og i løpet av en måned var de blitt kjærester.

«Ikke vær latterlig», sa moren. «Jeg kan ramse opp en rekke kvinner som ville vært perfekte for deg. Så snart du har dratt, skal jeg lage en liste og invitere dem til en fest her om et par uker  …»

Mens moren plapret i vei, kjempet Linc med ubehaget ved å være hovedattraksjonen på en av Bettinas sammenkomster. En del av ham ønsket å gjøre moren lykkelig etter alt hun hadde opplevd i livet sitt, men han hadde ikke tenkt å gi fra seg friheten sin med mindre kvinnen var intet mindre enn spektakulær.

« … Claire?»

Hjertet hans gjorde et lite hopp da moren nevnte den unge enken. «Hva med Claire?» Hadde hun gjettet at han var stadig mer opptatt av kvinnen som arbeidet for ham?

«Kan jeg låne henne til å lage maten til festen?»

«Jeg skal spørre henne», sa han litt motvillig.

«Strålende. Send henne innom i begynnelsen av neste uke, så vi kan diskutere menyen.»

Til Lincs lettelse annonserte Dolly at lunsjen var klar noen minutter senere. Han kunne se at hjulene snurret i morens hode. Mens maten ble servert, forlangte Bettina penn og papir slik at hun kunne skrive ned listen over passende kvinner hun hadde tenkt å presentere ham for.

Linc spiste tomatsuppe og reker i karri og eggesalatsmørbrød i stillhet, mens moren kommenterte hver enkelt kvinne hun hadde tenkt å invitere.

Situasjonen var ikke ukjent. Siden high school hadde kvinner kastet seg over ham. Og da han begynte å spille profesjonell baseball, kunne han ikke snu seg rundt uten at en vakker kvinne la an på ham. Men disse kvinnene var vanligvis ikke av den typen han tok på alvor. Etter et engangsligg eller et kort forhold forsvant de ut av livet hans.

Dette var annerledes. Moren hans hadde tenkt å kaste ham i en grop med en glupsk gruppe ekteskapslystne kvinner. Han tvilte på at han ville komme helskinnet ut.

Så Linc begynte å lage sin egen liste over menn som han kunne overtale til å delta for å avlaste ham litt. Han kjente tjue som passet inn, men spørsmålet var hvor mange han kunne overtale til å delta. De måtte skjønne hva moren hans holdt på med.

Over desserten gikk moren over til å sladre om naboene og om sine tidligere svigerforeldres påfunn. Det var lite nytt eller overraskende i det hun hadde å fortelle, og Linc lot den hvite støyen fra stemmen hennes strømme over seg mens han lurte på om Claire hadde funnet øredobbene, og om hun likte dem.

Den unike asymmetriske stilen ville ikke ha kledd de fleste kvinnene han kjente, men Claire hadde en særegen bohemstil, et produkt av oppveksten i California. Han håpet at hun likte de interessante formene og den blågrønne fargen på steinene. Ville hun gjette at det var fordi han husket at turkis var favorittfargen hennes at han hadde valgt akkurat dette paret? Tvilsomt. Han hadde vært flink til å skjule sin interesse for henne.

«Jeg vurderer å gifte meg på nytt.» Morens brå uttalelse rykket Linc ut av tankene.

«Jeg visste ikke at du var sammen med noen.»

«Jeg er ikke det. I hvert fall ikke på den måten.»

Linc rynket pannen. Hva skulle det bety? Han knep øynene sammen og rettet all oppmerksomheten mot moren. «Så du treffer flere menn?»

Han kunne ikke forene dette med morens oppførsel etter at mannen hennes havnet i fengsel, ble løslatt og deretter brått søkte om skilsmisse. Linc brøt all kontakt med faren. Siden den gang hadde hun holdt en lav profil og ikke hatt noen kjærester, i hvert fall ikke så vidt Linc visste.

«Ikke på den måten du antyder.» Morens tone ble skarpere. «Jeg får besøk av menn fra tid til annen. De kommer innom på lunsj eller cocktails. Noen ganger middag.»

«Hvor møter du disse mennene?»

Bettina satte tydeligvis pris på sønnens uro. «Er det bekymring jeg hører i stemmen din?»

«Selvsagt er det en bekymring. Du kan ikke bare overraske meg med noe sånt.» Linc ristet på hodet. Dagens lunsj hadde sannelig vært begivenhetsrik. «Er du sikker på at de er interessert i deg og ikke bare …»

«Jeg foreslår at du ikke fullfører den uttalelsen», sa moren med smale øyne. «Jeg er en attraktiv kvinne.»

«Ja, det er du», mumlet han.

Bettina fortsatte som om han ikke hadde sagt noe. «Med behov.»

«Vær så snill, ikke mer», tryglet han, og vegret seg for tanken på at moren hadde noe slags sexliv.

Bettina fortsatte, enten uvitende om eller ubekymret for sønnens følelser. «Du har vært så opptatt med livet ditt at du ikke har brydd deg så mye om hva som skjer med meg eller søsteren din.» Moren hans tok en liten pause. «Visste du at hun har vært sammen med noen?»

Linc ristet på hodet. «Noen jeg kjenner?»

Bettina ristet på hodet. «Du vet at hun ikke forteller meg noe om privatlivet sitt.»

«Hvordan vet du det, da?» spurte han.

«En mor vet når barna hennes pønsker på noe, og Sawyer oppfører seg definitivt som om hun har en hemmelighet.»

Mens antydningen av Bettinas ord hang i luften, håpet Linc at det ikke var sant, for det siste han trengte, var at moren skulle få vite om følelsene hans for Claire.

*

Claire stirret måpende på kvinnen som nettopp hadde kommet med en så provoserende uttalelse. Hjernen hennes kortsluttet da implikasjonene sank inn. Men da hun så Everlys blikk gli over til Honey som om hun vurderte smårollingen fra et nytt perspektiv, gjenvant Claire besinnelsen.

«Meg?» utbrøt hun, halvt leende, halvt irritert. «Og Linc Thurston? Det er jo helt latterlig.»

Selv om Claire ikke var overrasket over at kvinnen visste alt om Lincs avbrutte forhold til London, var hun forbløffet over å bli sett på som årsaken til bruddet.

Everlys perfekt buede øyenbryn hevet seg. «Er det det?»

«Du tar helt feil. Jeg er hushjelpen hans.»

«Tror du det er uvanlig for en mann å ha en affære med hushjelpen sin?» spurte Everly med en stemme full av slibrige undertoner.

«Linc er ikke sånn», sa hun med stigende forferdelse. Hvorfor brydde hun seg med å forsvare seg selv og Linc når denne kvinnen var så langt ute på viddene?

«Du er kvinne. Og du er pen. Jeg er sikker på at du forstår hvordan det ser ut.»

Kvinnens insistering fikk Claire til å tenke over samspillet med Linc. De hadde hatt en og annen flørtende ordveksling, som den i morges om at hun hadde badet naken i bassenget hans. Plutselig ble Claire varm i kinnene da hun tenkte på hvordan det kunne ha blitt feiltolket.

«Han har aldri vært annet enn profesjonell mot meg.»

«Selvsagt.» Men Everly hørtes slett ikke overbevist ut.

Claire var på nippet til å slippe det da hun husket at i Charlestons trangsynte samfunn kunne selv et snev av skandale være ødeleggende. «Linc er omgitt av vakre, interessante kvinner hele tiden», sa Claire. «Jeg rengjør toalettene hans. Det er ikke noe vakkert eller interessant ved det. Nå må du ha meg unnskyldt, jeg må handle ferdig.»

Claire dyttet vognen fremover. Til hennes forferdelse ga ikke kvinnen opp. Everly grep tak i handlevognen, og Claire la merke til at hun virket angrende.

«Jeg er lei for det. Det var upassende av meg å si det jeg gjorde. La meg ta deg med på lunsj for å be om unnskyldning.»

«Du trenger ikke å gjøre det.»

«Jeg føler meg forferdelig. La meg gjøre det godt igjen.»

«Jeg tror ikke det.»

«La meg gi deg kortet mitt. Du kan ringe meg når du har litt tid til overs.»

Med Everlys visittkort brennende i lommen gjorde Claire seg ferdig med innkjøpene. Det hadde vært lettere å ta imot kortet og bli ferdig med det.

Claire la matvarene i bagasjerommet før hun satte Honey i barnesetet i baksetet på den ti år gamle, grå Saaben. Bilen hadde fraktet henne fra California til Charleston da hun flyktet med datteren etter at Jaspers foreldre begynte å true henne med en rettssak om foreldreretten. For å skjule sporene og gjøre det vanskelig for dem å finne ut hvor hun hadde dratt, hadde Claire solgt sin tidligere bil og betalt kontant for Saaben. En venn hadde hjulpet til ved å registrere bilen i sitt navn. Claire burde nok ha dumpet Saaben da hun kom til Charleston, men følte seg uforklarlig trygg etter at hun kom til byen.

På en merkelig måte hadde hun blitt overveldet av en følelse av å komme hjem da hun kjørte av I-26 og kjørte sørover på Market Street helt inn til det historiske sentrum av Charleston. Det var latterlig, for inntil for litt over et år siden hadde hun aldri vært lenger øst enn i Las Vegas.

I løpet av den korte kjøreturen tilbake til Lincs hus ristet hun av seg den uhyggelige følelsen fra det merkelige møtet med Everly. I en by som Charleston var det logisk at folk flest ville føle at de hadde en eller annen forbindelse til Linc og spekulere i hva som lå bak det brå bruddet med London.

Han var en medieyndling. Ikke bare var han en berømt baseballspiller, kjekk, velstående og fra en av Charlestons eldre familier, men han var også en aktiv filantrop som tilbød sin personlige og økonomiske støtte til en rekke veldedige organisasjoner.

Så snart Honey ble satt ned på bakken, løp hun mot kjøkkendøren og lot moren følge etter litt langsommere etter å ha samlet sammen posene sine. I tillegg til å handle matvarer hadde Claire kjøpt blomster og krukker til borddekorasjoner. Hun hadde tenkt å gjøre dem klare i ettermiddag, for i morgen skulle hun bruke dagen til matlaging.

«Mamma!» Honeys begeistrede rop trakk Claire bort fra kjøleskapet. Jenta kom stabbende med en eske. «Blå.»

«Ja, det er den. Hvor fant du den?»

Honey pekte på bordet. Claire kikket bort og fikk øye på en hvit konvolutt. Hun tok gaven fra datterens hånd og bar den tilbake til der Honey hadde funnet den. Hun satte esken på konvolutten, og datteren protesterte umiddelbart.

«Nei!»

«Det er ikke vårt å leke med.»

«Mamma.» En annen ting Honey hadde arvet fra faren, var stahet. Jenta klatret opp på den nærmeste stolen og strakte seg nok en gang etter esken. «Den er min.»

Selv om datteren kunne være rask, hadde Claire lært seg å være raskere. Hun tok konvolutten og gaven og la dem inn i et skap. Honey satte hendene i siden og skulte misfornøyd.

Claire undertrykte et smil, snudde ryggen til datteren og begynte å lage lunsj. Klokken var nesten ett, og ærendene hennes hadde tatt lenger tid enn hun hadde forventet. Først da Honey satte seg ved kjøkkenbordet med kalkun, ost og epleskiver, slapp toåringens sure mine taket. Mens datteren var opptatt, konsentrerte Claire seg om borddekkingen. I løpet av de to årene hun hadde gått på kokkeskolen, hadde Claire, for å få endene til å møtes, begynt å jobbe for en blomsterhandler, først som sjåfør og deretter som blomsterdekoratør.

«Fine blomster», hørte hun Linc si fra bakdøren.

Hjertet hennes gjorde et tåpelig lite hopp. Han så kjekk ut i den marineblå blazeren.

«Takk, men arrangementet er langt fra ferdig.»

«Det høres ut som om du har alt under kontroll.» Han kastet et blikk på stedet der Honey hadde funnet gaven og konvolutten, og så undersøkte han resten av kjøkkenet.

Claire skjønte hva han lette etter. «Jeg la den i skapet», forklarte hun og tørket hendene på et oppvaskhåndkle før hun gikk bort til stedet der hun hadde gjemt gaven. «Honey var helt oppslukt av den. Hun lærer seg fargene, og hun la merke til at esken var blå.»

«Blå», gliste Honey fra kjøkkenbordet og klappet entusiastisk i hendene. «Mamma. Ned.»

«Spis opp maten din.» Claire hentet esken og konvolutten og rakte det frem til Linc.

«Du åpnet den ikke?» spurte han overrasket.

«Nei, selvfølgelig ikke.»

«Så du i det hele tatt på konvolutten?»

«Nei», sa hun. «Burde jeg ha gjort det?»

«Mamma!» Honey vugget i barnesetet og forlangte at Claire skulle løfte henne ned.

«Det er til deg.»

Hadde han kjøpt en gave til henne? Hvorfor skulle han ha gjort det? Av det triumferende uttrykket hans å dømme var han åpenbart fornøyd med seg selv. Til tross for at Everlys skandaløse antakelser fortsatt gjorde henne ille til mote, smilte Claire tilbake til Linc uten at hun helt forstod hvorfor.

«Til meg?»

«Navnet ditt står på konvolutten, ikke sant?»

«Gjør det?»

Han pekte på konvolutten, der Claire var skrevet med Lincs velkjente håndskrift.

«Jeg forstår ikke.» Gaven føltes tung i hånden hennes.

«Du har jobbet for meg i ett år. Jeg har kjøpt noe til deg for å feire jubileet ditt.»

«Du hadde ikke trengt å gjøre det.» Men hun var glad for at han hadde gjort det, og mer enn litt lettet over at det ikke var noe mer enn det.

Hun hadde likt å jobbe for ham det siste året. Huset hans var blitt hennes fristed, og hun ville gjøre hva som helst for å beskytte det. Å føle seg trygg var en luksus hun ikke hadde kjent siden hun ble gravid med Honey.

«Jeg ville det.» Den dype stemmen hans runget gjennom henne. «Hvorfor tar du ikke en titt på det jeg har kjøpt til deg? Jeg er spent på å se om du liker det.»

Det var noe i tonen hans som fikk henne til å rødme. Hun kjente blikket hans på seg og begynte med kortet. Da hun kastet et blikk på omslaget, slapp noe av den stramme følelsen i halsen. Han hadde valgt noe morsomt, en tegning av en hund med et stort smil over ordet Takk. Men da hun åpnet kortet og så hva han hadde skrevet, fikk hun tårer i øynene.

Du har vært et lyspunkt i livet mitt det siste året. Takk for alt du har gjort. Linc

«Det er så hyggelig», utbrøt Claire og blunket raskt for å klarne synet. «Honey og jeg har virkelig satt pris på hvor snill og sjenerøs du har vært. For ikke å snakke om tålmodigheten.» Hun pekte på kjøkkenbordet der datteren kastet seg frem og tilbake i stolen og ropte for å komme ned.

«Det har vært flott å ha dere her.» Han gikk bort for å løfte Honey ut av stolen. «Begge to.»

Claire nektet å gi etter for varmen som gjennomtrengte henne ved synet av datteren i Lincs armer. Det var ikke noe uvanlig. Linc likte alltid Honeys selskap. Så hvorfor ble Claire overveldet av følelser i dag? Fordi kvinnen i matbutikken hadde trukket en oppsiktsvekkende forbindelse mellom henne og Linc? Eller var det fordi Evelyn hadde fått Claire til å innbille seg at hun var i en sårbar posisjon når hun bodde og arbeidet i samme hus som en så attraktiv mann som sjefen hennes? Ikke at han noen gang ville utnytte henne. Men hva om det ikke handlet om at han utnyttet henne?

Hun hadde vært flink til å fokusere på Honeys behov og ignorere sine egne – spesielt mens Linc var forlovet med London. Han hadde vært helt utilgjengelig mens han hadde tilhørt en annen kvinne.

Men nå som Linc var singel, følte Claire seg hensynsløs og hemningsløs. Hun lengtet etter å legge armene rundt halsen hans og kysse de fristende leppene. Pokker heller. Hun holdt på å falle for sjefen sin. Dette ville ikke gå.

